Дохутырхэм я нэхъыфI
Урысей МЧС-м шынагъуэншагъэмрэ къегъэлыныгъэмрэ теухуауэ иригъэкIуэкI «Созвездие мужества» урысейпсо фестивалым хиубыдэу Кавказ Ищхъэрэ, Ипщэ федеральнэ щIыналъэхэм щрагъэкIуэкIащ «Урысей МЧС-м и дохутыр нэхъыфI» зэхьэзэхуэм и япэ Iыхьэр.
Урысей МЧС-м и Управленэ нэхъыщхьэу КъБР-м щыIэм къыбгъэдэкIыу абы хэтащ КъБР-м МафIэсым пэщIэтыным-кIэ щыIэ федеральнэ къулыкъум и 1-нэ гупым мафIэсышхуэхэр гъэункIыфIынымкIэ и часть хэхам и дохутыр-IэщIагъэлI, медицинэ щIэныгъэхэм я кандидат Хьэдзыгъу Артур.
ЩIыналъэ зэпеуэм кърикIуахэмкIэ эксперт комиссэм япэ увыпIэр къыхуигъэфэщащ Хьэдзыгъу Артур.
Артур Урысейм и МЧС IэнатIэм 2012 гъэ лъандэрэ щолажьэ. Абы къриубыдэу дохутыр-IэщIагъэлIыр 22-рэ ираджащ къызэрымыкIуэ щытыкIэхэм, къэхъукъащIэ гузэвэгъуэхэм хэхуахэм ядэIэпыкъун папщIэ. Мы гъэм Урысей МЧС-м и аэромобиль гупым хэту ар ядэIэпыкъуащ Iуащхьэмахуэ щIыналъэм къыщеха псыдзэм и лъэужьхэр зыгъэкIуэдыжахэм. Артур сыт щыгъуи япыщIащ КъБР-м Узыншагъэр хъумэнымкIэ и министерствэм узыншагъэр щызэфIагъэувэж и IуэхущIапIэхэм, КъБР-м щыIэ МВД-м и медико-санитар частым, КъэхъукъащIэ шынагъуэхэмкIэ медицинэ центрым я IэщIагъэлIхэм.
Артур зэпымычу и щIэныгъэм хегъахъуэ: щIэныгъэ-практикэ конференцхэм, семинархэм хэтщ, литературэ хэхар едж. Абы и щIэныгъэ лэжьыгъэ 14 журнал зэмылIэужьыгъуэхэм къытрадзащ. ЩIалэм и ехъулIэныгъэхэм къапэкIуэу ведомствэм и дамыгъэхэр, щIыхь тхылъхэр къыхуагъэфэщащ.
Къыхэгъэщыпхъэщ Хьэдзыгъум Кавказ Ищхъэрэм «Урысей МЧС-м и дохутыр нэхъыфI» зэхьэзэхуэм 2015 гъэм етIуанэ, 2016 гъэм япэ увыпIэхэр къызэрыщихьари.
Иджы Хьэдзыгъу Артур Урысей МЧС-м и Ипщэ щIыналъэ центрым и медицинэ къулыкъум и цIэкIэ хэтынущ «Урысей МЧС-м и дохутыр нэхъыфI» урысейпсо зэпеуэм.
Бер Къантемыр.
